Vrou kritiek, 3 beseer in trompop botsingFoto: ER24 ŉ Vrou is in ŉ kritieke toestand en drie ander mense is beseer nadat twee voertuie Dinsdag op die R71 tussen Letsitele en Gravelotte in Limpopo gebots het. Russel Meiring, woordvoerder van ER24, het gesê paramedici het by hul aankoms op die toneel die twee voertuigwrakke langs die pad aangetref. Van die insittendes het reeds uit die voertuie geklim en het langs die pad gesit. “Paramedici het die pasiënte ondersoek en ŉ vrou in ŉ kritieke toestand aangetref. ŉ Tweede vrou en twee mans het geringe tot matige beserings opgedoen,” het Meiring gesê. Die kritiek beseerde vrou moes op die toneel gevorderde lewensondersteunende behandeling ontvang voordat sy en die ander beseerdes na hospitale in Tzaneen gehaas is. Die polisie was op die toneel om die botsing te ondersoek.